Skont studju kkummissjonat mill-MHRA, sitta fil-mija tal-lukandiera f'Malta jemmnu li sa tmiem is-sena d-dieħla t-turiżmu jista' jirkupra għal kif kien qabel il-pandemija tal-COVID-19. 17% qalu li n-numri tat-turisti tas-sena li għaddiet jaf jibdew jintlaħqu fi żmien erba' snin oħra jew aktar. Waqt seminar fuq kif is-settur turistiku jista' jirkupra, tħabbar li l-Gvern qed jikkusidra li jibda joffri vouchers lit-turisti li jżuru Malta fix-xhur l-aktar kwieti tas-sena. Ġimagħtejn mill-ftuħ mill-ġdid tal-ajruport, l-industrija tat-turiżmu għadha qiegħda ssib saqajha fir-realtà ġdida li nħolqot riżultat tal-COVID-19. Waqt webinar organizzat mill-MHRA, il-Ministru għat-Turiżmu, Julia Farrugia Portelli qalet li minkejja li t-turiżmu ħa daqqa mad-dinja kollha, f'Malta fl-aħħar ġimagħtejn waslu medja ta' madwar 2,000 passiġġier kuljum, riżultat tal-kampanja ta' reklamar tal-Awtorità tat-Turiżmu. Il-Ministru żiedet tgħid li l-istrateġija tal-Gvern hija li jattira t-turisti anki fix-xhur tax-xitwa. Il-Kap Eżekuttiv tal-MTA, Johann Buttigieg qal li l-awtorità mistennija tintroduċi inċentivi li jingħataw direttament lit-turisti. Il-President tal-MHRA, Tony Zahra qal li wara li l-waqfien tal-ivvjaġar bl-ajru u bil-baħar għal kważi tliet xhur sħaħ, l-industrija issa qed tiffaċja żewġ sfidi, kemm biex terġa tintroduċi t-titjiriet lejn Malta u biex tnaqqas it-tħassib li jaf ikollhom it-turisti biex jivvjaġaw. Fir-rigward tal-avjazzjoni, iċ-Chairperson tal-Air Malta, Charles Mangion qal li l-linja nazzjonali qed tistma li se tieħu seba' snin oħra biex iġġorr l-istess numru ta' passiġġieri li ġarret fl-2019. L-uffiċjal tal-Bank of Valletta, Albert Frendo, qal li ħafna lukandi u operaturi fl-industrija għamlu mat-tmenin miljun ewro f'talbiet għal self temporanju minħabba nuqqas ta' likwidità.